作者:馮取洽
標題:沁園春
內容:有孤竹君，音節拂雲，諡曰洞簫。縱柳郎填就，周郎顧罷，欠伊品藻，律也難調。慚愧何郎。嗚嗚嫋嫋，翻入顎唇齒舌喉。誰知道，是郭郎親授，共貫同條。後來一輩枵枵。甚聲響都如鸚鵡嬌。嘆秦青已往，嘉榮何在，念奴骨朽，李八魂消。試向尊前，聽君一曲。前輩風流未覺凋。馮郎老，但點頭嚥唾，拼解金貂。